CELEX: C2005/296/06
Language: et
Date: 2005-11-26 00:00:00
Title: Euroopa Kohtu (kolmas koda)  6. oktoobri 2005.  aasta otsus kohtuasjas C-291/03: (VAT and Duties Tribunal, Manchester (Ühendkuningriik) esitatud eelotsusetaotlus): MyTravel plc  versus  Commissioners of Customs & Excise (Kuues käibemaksudirektiiv — Reisibüroode skeem — Pakettreisid — Kolmandatelt isikutelt ostetud teenused ja omateenused — Maksuarvutuse meetod)

26.11.2005   
            
            
               ET
            
            
               Euroopa Liidu Teataja
            
            
               C 296/3
            
         
      EUROOPA KOHTU
   
   (kolmas koda)
   6. oktoobri 2005. aasta otsus
   kohtuasjas C-291/03: (VAT and Duties Tribunal, Manchester (Ühendkuningriik) esitatud eelotsusetaotlus): MyTravel plc versus Commissioners of Customs & Excise (1)
   
   (Kuues käibemaksudirektiiv - Reisibüroode skeem - Pakettreisid - Kolmandatelt isikutelt ostetud teenused ja omateenused - Maksuarvutuse meetod)
   (2005/C 296/06)
   Kohtumenetluse keel: inglise
   Kohtuasjas C-291/03, mille esemeks on EÜ artikli 234 alusel VAT and Duties Tribunal, Manchester (Ühendkuningriik) 30. juuni 2003. aasta otsusega esitatud eelotsusetaotlus, mis saabus Euroopa Kohtusse 4. juulil 2003, menetluses MyTravel plc v. Commissioners of Customs & Excise, tegi Euroopa Kohus (kolmas koda), koosseisus: koja esimees A. Rosas, kohtunikud A. Borg Barthet (ettekandja), J.-P. Puissochet, S. von Bahr ja U. Lõhmus, kohtujurist: P. Léger, kohtusekretär: vanemametnik M. M. Ferreira, 6. oktoobril 2005 otsuse, mille resolutiivosa on järgmine:
   
               1.
            
            
               Reisibürool või reisikorraldajal, kes täitis maksustamisperioodi kohta käibedeklaratsiooni, kasutades siseriiklike õigusnormidega, millega võeti siseriiklikku õigusesse üle nõukogu 17. mai 1977. aasta kuues direktiiv 77/388 kumuleeruvate käibemaksudega seotud liikmesriikide õigusaktide ühtlustamise kohta ühine käibemaksusüsteem: ühtne maksubaas, ettenähtud arvutusmeetodit, on õigus teha ümberarvutusi käibemaksuvõla osas vastavalt Euroopa Kohtu poolt ühenduse õiguse kohaselt otsustatud arvutusmeetodile ja siseriiklikus õiguses ettenähtud tingimustele, mis peavad olema kooskõlas võrdsuse ja tõhususe põhimõtetega.
            
         
               2.
            
            
               Kuuenda direktiivi artiklit 26 tuleb tõlgendada nii, et reisibüroo või reisikorraldaja, kes paketi hinna eest osutab reisijale kolmandatelt isikutelt ostetud teenuseid ja omateenuseid, peab põhimõtteliselt eraldama paketist turuväärtusel põhineva omateenustele vastava osa siis, kui see väärtus on kindlaksmääratav. Sellisel juhul võib maksukohustuslane kasutada tegelike hindade kriteeriumi üksnes siis, kui ta tõendab, et see kriteerium kajastab usaldusväärselt paketi tegelikku koostist. Turuväärtuse kriteeriumi kohaldamisele ei esitata tingimust, et see peaks olema lihtsam kui tegelikel hindadel põhinev arvutusmeetod, samuti mitte tingimust, et sellega peaks kaasnema identne või sarnane käibemaksuvõlg, võrreldes sellega, mis oleks kaasnenud tegelikel hindadel põhineva arvutusmeetodi kasutamisega. Seetõttu:
               
                           —
                        
                        
                           reisibüroo või reisikorraldaja ei või kasutada turuväärtusel põhinevat arvutusmeetodit oma diskretsiooni kohaselt ja
                        
                     
                           —
                        
                        
                           viimast arvutusmeetodit kohaldatakse omateenustele, mille turuväärtus on kindlaksmääratav, isegi kui sama maksustamisperioodi raames paketi teatud oma koostisosade väärtust ei ole võimalik kindlaks määrata seetõttu, et maksukohustuslane ei müü analoogseid teenuseid paketist eraldi.
                        
                     
         
               3.
            
            
               Eelotsusetaotluse esitanud kohtu ülesanne on, põhikohtuasja asjaolusid arvesse võttes, kindlaks määrata põhikohtuasjas puhkusepakettide raames teostatud lennureiside turuväärtus. See eelotsusetaotluse esitanud kohus võib nimetatud turuväärtuse kindlaks määrata keskmistest väärtustest lähtudes. Antud kontekstis võib reisikorraldajate müüdud kohtadel põhinevat turgu vaadelda kui kõige kohasemat turgu.
            
         
      (1)  ELT C 213, 6.9.2003.